د امریکا اقتصاد مخ په ښه کیدو دی
امریکايي مقامات وايي ډیر ژر به په ملک کيٍ د کار روزګار زمینې مخ په زیاتیدو شي. د مالیې وزارت ویلي د پرچون فروشی اندازه زیاته شوې.
جمهور رئیس نن په سپینې ماڼۍ کې د هالنډ له صدراعظم سره خبرې کولې. وروستۍ ارقام ښيي چې په امریکا کې د بې کارئ اندازه نهه نیم فیصده ده. له بلې خوا، د جون په میاشت کې په امریکا کې د پرچون فروشئ اندازه لوړه شوې وه او علت یې د موټرو د نرخونو راکمیدل او د تیلو د قیمت لوړېدل گڼل شوی دی. په هغه رپوټ کې چې نن د ارمریکا د سوداگرئ وزارت خپور کړ، ویل شوي چې د مشتریانو په لگښت کې څه باندې نیم فیصد زیاتوالی راغلی دی. د خوراکي موادو او تیلو پرته چې قیمتونه یې اکثره وخت کښته یا پورته ځي، د نورو توکو قیمتونه یو څه رالوېدلي دي. اقتصادي ماهرین له دې امله په امریکا کې د مشتریانو لگښت له نږدې څاري چې ددغه ملک له دریو نه دوه برخې اقتصاد په همدې ټکې ولاړ دی. د امریکا د مالیې وزیر ټیمتي گایتنر چې دا وخت سعودي عربستان ته په خپل لومړني رسمي سفر تللی دی، کوښښ کوي د فارس د خلیج اندېښمنو پانگه اچوونکو ته د روانې اقتصادي وضعې په اړه اطمنان ورکړي. په پایتخت جده کې سوداگرو ته د خبرو پر وخت، گایتنر وویل، اقتصادي رکود بیرته مخ په کمیدو دی. خو ټیمتي گایتنر خبرداری ورکړ چې تر اوسه دا نه ده معلومه چې په بشپړ ډول د اقتصاد بیا پر پښو درول به څومره وخت نیسي. ټاکل شوې ده چې گایتنر به سبا د متحده عربي اماراتو له مشرانو سره به ابوظبي کې وگوري.